# Edmund Stone

Edmund Stone (Escòcia, c. 1700 - 1768) fou un matemàtic autodidacta del segle xviii.

## Vida i Obra

Molt poca cosa es coneix de la vida d'Edmund Stone. Era fill del jardiner del duc d'Argyll i no va assistir mai a l'escola, però va aprendre a llegir als vuit anys pel seu compte. Interessat en les matemàtiques va començar a comprar llibres del tema. Un dia, el duc va trobar un exemplar dels Principia de Newton al jardí i, pensant que algú l'havia agafat de la seva biblioteca, va ordenar que el tornessin al seu lloc, però el jove Stone, que aleshores tenia divuit anys, li va dir que era seu. El duc, sorprès, li va preguntar si l'entenia i li va començar a fer preguntes, veient que certament el jove en sabia prou. Aleshores, el va prendre sota la seva protecció.
El 1725 va ser nomenat fellow de la Royal Society.
A partir de 1743, en morir el duc, el seu protector, sembla que va viure en la més absoluta pobresa.
A part de diverses memòries publicades als Philosophical Transactions, Stone va publicar un diccionari de matemàtiques (1733) i una traducció a l'anglès dels Elements d'Euclides (1728). També va publicar el 1730 The Method of Fluxions, both Direct and Inverse, la primera part del qual (mètode directe) és una traducció a l'anglès i amb notació newtoniana del llibre de L'Hôpital, mentre la segona part (mètode invers) es basa principalment en la Harmonia Mensurarum de Roger Cotes.
El 1723 també va publicar The Construction and Principal Uses of Mathematical Instrument que és bàsicament una traducció del tractat sobre instruments de matemàtiques de Nicolas Bion (1709).

## Referències

* ↑ Timmons, 2023, p. 5.
* ↑ Craik, 1865, p. 68.
* ↑ Craik, 1865, p. 69.
* ↑ Pierpoint, 1997, p. 215.
* ↑ Blanco, 2023, p. 95.
* ↑ Blanco, 2016, p. 316.

## Bibliografia

* Blanco, Mònica. «Of the use of the “English sector” in trigonometry: what amount of mathematical training was necessary in the 18th century?». A: History and Pedagogy of Mathematics. "Proceedings of the 2016 ICME (en anglès). IREM de Monpellier, 2016, p. 316-325. ISBN 2-909916-51-0.
* Blanco, Mònica. «Algunes reflexions al voltant de l'ensenyament de la regla del producte al segle XVIII: el cas de "The Method of Fluxions, both direct and inverse" (1730) d'Edmund Stone.». A: Carmel Ferragud, Maria Rosa Massa-Mestre. Actes de la XIX Jornada sobre la Història de la Ciència i l'Ensenyament. Societat Catalana d'Història de la Ciència i de la Tècnica, 2023, p. 93-100. ISBN 978-84-9965-708-0.
* Craik, George Lillie. «Self Educated Men». A: The pursuit of knowledge under difficulties (en anglès). Bell and Daldy, 1865, p. 61-71.
* Pierpoint, William S. «Edward Stone (1702–1768) and Edmund Stone (1700–1768): confused identities resolved» (en anglès). Notes and Records of the Royal Society of London, Vol. 51, Num. 2, 1997, pàg. 211-217. DOI: 10.1098/rsnr.1997.0018. ISSN: 0035-9149.
* Timmons, William Todd «Edmund Stone and the calculus textbook tradition of eighteenth-century England» (en anglès). University Of Oklahoma, Theses, 2023, pàg. 1-75.

## Enllaços externs

* O'Connor, John J.; Robertson, Edmund F. «Edmund Stone» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Guicciardini, Niccoló. «Stone, Edmund» (en anglès). Oxford Dictionary of National Biogvraphy, 2004. [Consulta: 29 novembre 2024].